钦定古今图书集成/方舆汇编/职方典/第1299卷 > 形胜附
## 钦定古今图书集成/方舆汇编/职方典/第1299卷 > 形胜附

本府。〈南海、番禺二县附郭。〉

《前汉书》，淮南王安上书曰：“越非有城郭邑里也，处谿谷之间，篁竹之中，习于水斗，便于用舟。地深昧而多水险，中国之人不知其势，阻入其地，虽百不当一。” 又曰：“限以高山，人迹所绝，舟车不通，天地所以限内外也。”

《史记南粤序传》：“集揭越以保南藩。”

《前汉书。南粤传》：“汉负山阻险，南北数千里。” 《地理志》：“近海多犀象、玳瑁、珠玑、银铜、果布之凑，中国往来商贾者，多取富焉。番禺其一都会也。” 《沟洫志》：“水绝壤断。”

《晋书吴隐之传》：“广州包山带海，珍异所出。” 《南齐地理志》：“广州镇南海，滨际海隅，委输交部，虽民户不多，而狸獠猥杂，皆楼房山险，不肯宾服。西南三江，川源深远，别置都护，专征讨之。卷握之资，富兼十世。尉佗馀基，亦有霸迹。江右以其辽远，藩戚未有居者，唯宋隋王诞为刺史。” 梁萧察《罗浮山铭》：“南滨溟渤，西负桂林。”

《隋书·地理志》：“自岭以南二馀郡，南海、交趾各一都会也。”

唐刘知几《史通》：“地总百越，山连五岭。”

唐王勃《广州寺碑》：“彝夏奧区，仙灵窟宅。”

“封疆跨蹑” 之状，海陆会同之区。

阶百越而邻三吴，轵雕题而陬交趾。

《高适》诗：“海对羊城阔，山连象郡高。”

唐韩愈《送窦平从士序》：“连山隔其阴，钜海敌其阳。”

柳宗元《岭南节度使飨军堂记》：“环水而国以百数。”

韩柳文：“东南海外杂国际天地以万数，西北陬泉地，弥望极顾，莫究其往。”

《唐书·地理志》：“其名山则黄岭、灵洲，其大川则桂水、郁水。” 宋史季煜《与刘𬬮书》：“北距五岭，南负重溟。” 宋许致撰《魏公遗爱碑》：“逖彼番禺，去都万里，境接群蛮，地居海涘。”

李昴英《郡志序》：“山伟海钜，秀灵鸠凝。”

蒋之奇《广州学记》：“五岭峙其北，大海环其东。众水汇于前，群峰拥于后。”

文天祥《文山集》：“自厓山至五羊，壮哉真形胜之国。”

章粢《广州记》：“带山并海，依险阻以为固。”

唐泂筑《西城记》：“广于五岭为大府，地控蛮越，列郡倚以为重。”

元吴澄《云章阁记》：“西肩巴蜀，东臂瓯闽。”

《南海志》：“山川缅邈，土野沃饶。”

《南海山水古迹记》：“夫南越本一州地，自秦汉以来始通。尉佗之自王，刘䶮之专制，亦尝自同中州，踞强数代，至于天下画一而后能有定，岂不以其山之险远故哉？当今广为大府，自江岭而上，经大庾关隘之高峻；自闽徼而入，过潮阳岚路之深远；自牂牁而下，则又将沥漓江湟水泷石之喦崿；黄茅青草，疠瘴袭人，毒蛇猛虎，山谷盘踞。” 是故世之仕者，恒未尝愿至，至则常数期日，而或不足以偿其苟且塞责之心。然而晴天胜景，山霾开而海气伏，珍禽嘤鸣，异草丛生。花有素馨朱槿，果有荔枝、龙眼，槟榔、蒟酱之属，芬香艳冶，鲜甜爽脆，鱼鸡蚬菜积于市，酒支数年。苟能顺其风气，时其调适，宜若无间于中州。至于控制山獠，压服海外大蛮夷，岁时番船、金珠、犀象、香药、杂产之富，充溢耳目，抽赋帑藏，盖不下钜万计。又必赖夫“涕泣还金” 之吏，而后有以愧夫轻生好货之俗。厥任至重，故常剧于他郡，而必欲其称职，是又岂得以其险远之故，毒瘴乘之，而或略于民事者哉？然则世之仕者，勿以其险远可忘，必图其政事。“山海之氓，勿以其险。”

远自恃，必奉其法度，此则天子堂陛之间，即为广州府，不可以不慎也。虽然，自秦、汉通路以还，南越幅员数千里，莫不自归于经理抚绥之中。至唐而后，列为五府。广州实大山深峒，其民顽俗况，草摇风动，常必德怀而威摄之，然后稍安。然犹间有一时颛蒙无觉之氓，弄兵潢池，称戈汤釜，至使父兄子弟修城栅，缮壕堑，昼夜钲鼓，凛然若钜敌之压境，讹言相惊，震撼朝廷。以是而厉法令，儆盗贼，修马政，禁兵器，是虽一指疥痒之微，而遍身犹或为之不宁，盖久而后克有定。此岂可以轻视南越之区，而不深戒其山海之险远者哉！

旧志，广为岭表大藩，万山之所辏集，众水之所会归，灵淑鸠凝，丰厚彝衍，敷为州治。唐以来总摄五管，其地望可知也。自衡山而南峙为九疑，界于五岭，又自庾岭东南，融于罗浮，逶迤顿伏，蜿蜒未止，而秀萃白云，屹峙如屏，横耸州后。下视众山，或蹲或伏，或起或拜，或超或止，有如元戎端坐，三军环列而拱听号令也。是山盖一州之主，其前则抱旗拱揖，后则越台耸秀。左则虎头诸峰扬遏海道，右则曹、幕诸山，共成羽翼。上拘石门之隘，下瞰扶胥之险，长江天堑，壁垒完整。

梁异《拟别赋》“繄乎东广，实曰雄藩。纲维岭海，保障东南。星分牛斗，地接冲蛮。”

刘昌《西华寺记》：“去广州府城西三十里，有山曰石门。盖城之南为大海，而东北皆高山，盘绕数千里，益驰而西，且西南诸山尤奇峭，分翼而来，至是而稍合，而三江诸水东流其间，以南入于海，望之隐若门然，故曰石门。” 天开，三江赴之，南汇于海，群山固之。

顺德县

《旧志》：“诸山如羽翼，河流若襟带。”

海中一大岛屿，风气开而不露，山形聚而不塞，潮势近而不溢。中之平衍可以居，外之险阻可以恃，“西北可以蔽香山、新会，东南可以拥南海、番禺，此形胜之大观也。”

钱溥《兴造记》：“诸山棋布，水与田连络不绝。” 东莞县。

《广州旧志》：“岭南名山曰黄岭” ，邑独得之。岭分东西，其东则逶迤数十里，而为壬峰，踞县之左。其西则顿伏数里而止为道家山，踞县之右，以障遏去水。又有癸水在邑后，旋绕由东而转，至县之前，则与西支水合而入于海。古传有曰：“癸水绕东城，永不见刀兵。” 邑之胜也。

李昴英《经史阁记》：“东莞号广闻，邑罗浮址之，厚海负之。”

李喦《题名记》：“县之疆畛，绵跨山海，户口繁伙。” 罗文焕诗：“罗浮郁南原，隰衍迤群海之东。” 实为县鄙。

袁衷《题名碑》：“山有旗峰、华峰之高竦，水有虎头、龙穴之深汇。”

黄结《修学记》：“联络罗浮，襟带溟渤。”

从化县

《邑志》：大小鹧鸪二山，秀拔而并峙如文笔，乃邑之案也。流溪之水，东流注于老鸦江，灌溉为民利。回视邑治，若襟带然。

龙门县

《旧志》：七峰蔚耸于中，一水萦缠于外。堪舆家以七星落潭表之，古人所谓阻山带海四塞之地，亦近之矣。

新宁县

《旧志》：三台迭拥于北，文迳高耸于南，东列连珠，西排宝鸭，皆山之秀者也。前有川流，自左旋绕于右，且游鱼、紫霞夹峙其岸。四围耸翠，左右萦碧；邑之形胜亦伟矣。

增城县

旧《志》：“县治来自罗浮五十馀里，旧基在今县北东街村，大江西抱之。汉建安六年，以其地僻隘，始迁于九冈村，今城池是也。其地原有冈阜九连环秀融结而成，有若龟形，谓之龟峰。傍有一水，来自西林，派落平康金牛三百馀里，抱于城东，至南山钓矶，曲折萦洄如带，滔滔流下，光涵群峰，故有龟峰戏水” 之名，可谓丽而且佳矣。至曹村而突起数峰，至县后而作主山，曰春江，左辅山曰蕉石岭，右弼山曰郭婆岭。去县北一里，锁溪沥作石桥一道，以接断岭、来龙之势。桥下溪水可通舟楫，又决城壕环绕。西有水溪，名“扬溪” ，筑坡开圳，引水入城，渠通街道，冬月防火，仍灌负郭民田。今筑城，其水塞矣。

香山县

梁益谦《德政碑》：“环峦引海，僻居海岛。”

邓光荐《浮虚山记》，“岛屿洲潭，不可胜计。”

沈普《新美斋记》“其地爽垲，山川相缪。”

《旧志》：“海屿之地，环山以为城，带海以为池。四面皆山，东南诸山为大；四面皆水，西北诸水为近。土地坦彝，中藏万井；海道冲要，外接百蛮。盖溟海之寄服，居然一小蓬莱也。”

新会县

旧《志》：郭北五里圭峰之山，屹然高峙，远拥县治，支分两掖，东耸天马，西伏金牛，皆其脉也。前列二熊之山，东西拱峙，屹然海中。壕桥之水，合流龙津，萦行曲鹿，经县西南，流注江门。远则崖山据险，奇石瞰流，扶舆拥曹幕之翠屏，沆瀣浮海门之巨浸。其潮汐则由崖门而入，支析派分，以通村郭。

三水县

《邑志》：“控扼二广，濒际三江，道途冲要，土地饶旷。” 《县志》：“三水，县治在广州上游一百二十里之西傍，众水交会，群峰环拱。中开障而包原者，为龙凤冈。旧有白塔村。嘉靖五年，邑城建焉。前临三江，后枕层峦，左控城隍岭及金帽、七星诸冈，右屏横石岭及将军、崑都诸峰。其北来之水，则芦包口，析而东，绕县治后，达于灵” 洲、浈水，远合郁水，《旧志》谓为“陆海之国必守之地” ，岂不信然？清远县

《旧志》：“北据中宿之峡，东堑浈湟之木，山川回合，奇秀竞出。”

王渐逵《峡路记》：“五岭之上游，一方之雄障。” 《新志》：“浈江襟其前，花尖枕其后，禺峡控其左，回岐峙其右，东北有二帽以为障，西北有溱源、威整诸险以为厄，南通全粤，北达庾衡。” 叶公玉谓：“幽胜甲于天下。”

王兆《峡山记》：“繇梁迄今，声称华夏。”

新安县

《新志》：新安本东官郡地，东控归善，西抵香山，北连东莞，层峦叠𪩘，屏卫环列。又云：浈江、端溪诸水，会珠江曲折百馀里，至蛇犀，合龙江，经虎门，汇分流，潮澎湃而注之东焉。环境如斯，诚巨观也。且内则巩省城之金汤，外则绝边倭之窥伺。花县。

建县之地，其名曰“平岭” 之地也。由建县地之东来龙，则系艮龙也。由艮龙串珠转亥龙，入首正作，坐子向午，兼壬丙三分，定丙子、丙午分金，而创建其县治也。县治之东北，万山丛挫，中有车头墩、盘古诸峒，向称岭南盗薮。自奉巡抚李会同总督吴发兵抚剿，题设县治，迄今昇平，是一劳而永逸者也。

连州

刘禹锡《记》：“环峰密林，激清储阴，海凤欧温，交战不胜。触石转柯，化为凉飙。然压赭冈，路高负阳，土伯嘘湿，抵坚而散，袭山逗谷，化为鲜云，故罕呕。”之患，亟有“华皓之齿，信荒服之善，部，炎裔之凉墟”也。

欧阳经《云阁记》：“北接九疑，南连衡岳，其清粹秀爽之气，锺为胜概，贤杰继出。”

费佖阁《武亭记》：“连介楚越间，号为冲会。”

詹砺《西园记》：“熙平古郡，地控荆湖。”

刘禹锡《厅壁记》：“曲环制与番禺相犬牙。观民风与长沙同祖习。”

《武阳霍学记》：“地接荆湘，无土山浊水，秀彻之气，凛然浮空。”

欧阳宾《蒋氏三径记》，“山水为岭南冠。”

游烈《兴造城记》：“土壤寒殖，溪山岑峻，奇峰怪石，森若图绘。”

欧阳知诲《连州宣诏堂记》：山青水秀，卓然可爱。旧志：“前列文峰，后倚石洞，屹然撑空，而如手笏者，圭峰也。矗然连云，而如恰帻者，巾子也。其馀争秀献奇，环郡左右。”

阳山县

《旧志》：“邑居湟川下流，壤土彝旷。形势之胜，则贤令峙于后，席帽拱于前，香冈耸于左，丫髻镇于右，众山嵯峨，宛转环列。”

《新志》：“群山环峙，湟水中贯，崇冈激滩，最为险要。踞江海上游，为楚粤门户。”

《县志》：“层峦耸翠，绘拟丹青；怪石横波，利侔剑戟。此形胜之大概也。”

连山县

《旧志》：邑在西北万山中，层峦叠嶂，竞秀远近。故其隘南耸交椅之山，北峙城头之岫，东西环拥，左右夹阻。邑令孔镛诗：“万山矗叠如风浪，曲涧盘回似走蛇。”